CELEX: C2005/057/59
Language: fi
Date: 2005-03-05 00:00:00
Title: Asia T-495/04: Belfassin 23.12.2004 Euroopan unionin neuvostoa vastaan nostama kanne

5.3.2005   
            
            
               FI
            
            
               Euroopan unionin virallinen lehti
            
            
               C 57/34
            
         Belfassin 23.12.2004 Euroopan unionin neuvostoa vastaan nostama kanne
   (Asia T-495/04)
   (2005/C 57/59)
   Oikeudenkäyntikieli: ranska
   Belfass, kotipaikka Bryssel (Belgia), on nostanut 23.12.2004 Euroopan yhteisöjen ensimmäisen oikeusasteen tuomioistuimessa kanteen Euroopan unionin neuvostoa vastaan. Kantajan edustaja on asianajaja Lucas Vogel.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa Euroopan unionin neuvoston pääsihteeristön tekemän päätöksen, jolla hylättiin kantajan kaksi tarjousta, jotka kantaja teki sellaisen tarjouspyynnön UCA 033/04 johdosta, joka koskee kahden Brysselissä sijaitsevan toimistotalon siivous- ja huoltopalveluista tehtävää hankintasopimusta;
            
         
               —
            
            
               velvoittaa vastaajan maksamaan 1 481 317,65 euron suuruisen vahingonkorvauksen, johon on lisättävä 7 %:n vuosikorko, joka lasketaan tämän kanteen nostamisesta lukien sillä nimenomaisella varauksella, että vahingonkorvauksen määrää myöhemmin korotetaan, alennetaan tai tarkennetaan, ja
            
         
               —
            
            
               velvoittaa vastaajan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Tämän asian kantaja, joka on toimistojen siivoukseen erikoistunut yritys ja joka on hoitanut 1.1.1998 lähtien tiettyjen neuvoston pääsihteeristön toimistojen siivousta, vastustaa sitä, että vastaaja hylkäsi kantajan tekemät kaksi tarjousta, jotka koskevat rakennusten Woluwé Heights (erä 1) ja Frère Orban (erä 2) siivous- ja muiden palveluiden toteuttamisesta tehtävää hankintasopimusta.
   Kantaja vetoaa kanteensa tueksi seuraaviin seikkoihin:
   
               —
            
            
               Erää 1 koskevan tarjouksen hylkäämisessä on tehty ilmeinen arviointivirhe siltä osin kuin vastaaja väittää, että mainitun tarjouksen mukainen keskituntipalkkio on pienempi kuin Union générale belge du nettoyagen (Belgian siivousalan ammattiliitto) määräämä 1.7.2004 voimassa ollut luokan 1 A mukainen minimipalkka, vaikka kantajan mukaan tarkasteltaessa asianmukaisesti sen tekemän tarjouksen lukumääriä saadaan selville, että niiden perusteella saatava keskituntipalkkio on Union générale belge du nettoyagen vahvistamaa minimiä suurempi.
            
         
               —
            
            
               Hyvän hallinnon ja syrjintäkiellon periaatteita on loukattu ja on tehty ilmeinen arviointivirhe siltä osin kuin erää 2 koskeva tarjous on kantajan mukaan hylätty pelkästään sillä perusteella, että vastaajan mukaan mainitun tarjouksen mukainen kokonaistyötuntimäärä on yli 12,5 %:a pienempi kuin muiden kyseistä hankintaa varten tehtyjen tarjousten mukainen keskimääräinen tuntimäärä, vaikka kantajan mukaan kyseisen arviointiperusteen käyttäminen kanteen kohteena olevassa päätöksessä suosii sellaisia kalliimpia tarjouksia, joissa laskuttamisen perusteena on suurempi tuntimäärä ilman että suuremmasta tuntimäärästä on objektiivisesti havaittavissa olevaa hyötyä.